钦定古今图书集成/明伦汇编/氏族典/第243卷 > 张汝明
## 钦定古今图书集成/明伦汇编/氏族典/第243卷 > 张汝明

按《宋史张汝明传》，“汝明字舜文，世为庐陵人，徙居真
州。兄侍御史汝贤，元丰中以论王安礼罢。汝明少嗜
学，入太学有声，登进士第，历卫真、江阴、宜黄、华阴四
县主簿，杭州司理参军，亳州鹿邑丞。大观中，特擢监
察御史。疏劾政府市恩招权，以蔡京为首，帝奖其介
直，京颇惮之。徙司门员外郎，犹虞其复用，力排之。出”
通判宁化军。地界𨖚文移数往来，汝明名触其讳，辽
以檄暴于朝，坐责监寿州麻步场。遇赦，签书汉阳判
官，最晚知岳州，卒于官。汝明事亲孝，学贯经史百家，
所著有《易索书》《张子卮言》《大究经》传于世。